Il-bażi tar-relazzjoni ta’ impjieg ta’ membru tal-persunal temporanju jew bil-kuntratt mal-istituzzjoni jew mal-aġenzija kkonċernata hija kkostitwita minn kuntratt ta’ reklutaġġ. Għaldaqstant, l-iskambju tar-rieda tal-partijiet kontraenti, immaterjalizzat b’mod partikolari mill-iffirmar tal-kuntratt ta’ reklutaġġ, joħloq obbligi ta’ natura kuntrattwali li jillimitaw is-setgħa tal-awtorità li għandha s-setgħa tikkonkludi kuntratti ta’ reklutaġġ li taġixxi b’mod unilaterali barra mill-ipoteżijiet previsti b’mod espress mill-Kondizzjonijiet tal-impjieg applikabbli għall-aġenti l-oħra.

Madankollu, il-portata u l-kundizzjonijiet ta’ eżerċizzju ta’ din il-libertà kuntrattwali huma rregolati u limitati mid-drittijiet u l-obbligi previsti fl-imsemmija Kondizzjonijiet, li jirriżultaw, jekk ikun il-każ, minn applikazzjoni, b’analoġija, tad-dispożizzjonijiet tar-Regolamenti tal-Persunal, b’mod li l-kokontraenti ma jkunux jistgħu, permezz ta’ kuntratt, jevitaw l-obbligi li jirriżultaw mill-missjoni partikolari ta’ interess ġenerali fdata lill-istituzzjonijiet, korpi u organi tal-Unjoni.

Fir-rigward tal-punt ta’ jekk il-post ta’ assenzjazzjoni, meta jissemma fil-kuntratt ta’ reklutaġġ ta’ membru tal-persunal temporanju jew bil-kuntratt, jistax jiġi emendat b’mod unilaterjali mill-imsemmija awtorità, għandu jiġi enfasizzat li l-leġiżlatur tal-Unjoni jew il-kapijiet ta’ Stat jew ta’ gvern tal-Istati Membri jistgħu jemendaw, fi kwalunkwe mument, is-sede tad-diversi istituzzjonijiet u aġenziji tal-Unjoni. Għandu wkoll jitfakkar li l-obbligu tal-istituzzjonijiet u tal-aġenziji tal-Unjoni li jassenjaw il-persunal tagħhom esklużivament fl-interess tas-servizz japplika anki meta dan ikun jista’ jwassal għal bdil tal-post ta’ assenzjazzjoni mhux mixtieq mill-persuna kkonċernata.

Barra minn hekk, l-awtorità li għandha s-setgħa tikkonkludi kuntratti ta’ reklutaġġ tista’, fl-interess tas-servizz, temenda l-post ta’ assenjazzjoni ta’ kull membru tal-persunal temporanju mingħajr il-kunsens tal-persuna kkonċernata, li madankollu għandha tinstema’, jekk ikun neċessarju.

Fir-rigward tal-membri tal-persunal bil-kuntratt, indipendentement mill-kwistjoni ta’ jekk l-Artikolu 7 tar-Regolamenti tal-Persunal japplikax għalihom b’analoġija jew le, l-awtorità li għandha s-setgħa tikkonkudi kuntratti ta’ reklutaġġ tista’ wkoll tiddeċiedi dwar l-assenzjazzjoni u l-assenzjazzjoni mill-ġdid tagħhom f’post ieħor, peress li huma biss il-membri tal-persunal lokali, li jiġu rreklutati permezz ta’ kuntratt preċiżament f’post patikolari, li għandhom dritt jopponu bdil tal-post ta’ assenzjazzjoni tagħhom, u dan għaliex, fil-każ tagħhom, l-istabbiltà tal-post tax-xogħol tagħhom tagħmel parti mill-kundizzjonijiet stess tal-impjieg.

(ara l-punti 68 sa 70, 72 u 73)

Referenza:

Il-Qorti tal-Ġustizzja: sentenzi tat-18 ta’ Ottubru 1977, Schertzer vs Il-Parlament, 25/68, EU:C:1977:158, punt 40; tal-24 ta’ Frar 1981, Carbognani u Coda Zabetta vs Il-Kummissjoni, 161/80 u 162/80, EU:C:1981:51, punti 28 u 34 ; tal‑14 ta’ Lulju 1988, Aldinger u Virgili vs Il-Parlament, 23/87 u 24/87, EU:C:1988:406, punt 17, u tad-19 ta’ Ġunju 1992, V. vs Il-Parlament, C‑18/91 P, EU:C:1992:269, punt 39

Il-Qorti tal-Prim’Istanza: sentenza tal‑11 ta’ Lulju 1996, Aubineau vs Il‑Kummissjoni, T‑102/95, EU:T:1996:104, punt 29

It-Tribunal għas-Servizz Pubbliku: sentenzi tal-4 ta’ Ġunju 2009, Plasa vs Il‑Kummissjoni, F‑52/08, EU:F:2009:54, punt 77; tat-12 ta’ Frar 2014, Bodson et vs BEI, F‑73/12, EU:F:2014:16, punt 52 u l-ġurisprudenza ċċitata, u tas-16 ta’ Lulju 2015, Murariu vs AEAPP, F‑116/14, EU:F:2015:89, punti 101 u 103